b"\n_START_ARTICLE_\nTerem\n_START_PARAGRAPH_\nTerem (russisk \xd1\x82\xd0\xb5\xd1\x80\xd0\xb5\xd0\xbc) var egne avdelinger der adelskvinner levde isolert i det russiske aristokratiets herskapshus og slott. Det er uvisst hvor og n\xc3\xa5r praksisen oppstod, men terem var i bruk i Storfyrsted\xc3\xb8mmet Moskva i det 16. og 17. \xc3\xa5rhundre, i noen grad frem til 1718, da Peter den store forb\xc3\xb8d dem. Direkte oversatt betyr ordet \xc2\xabt\xc3\xa5rn\xc2\xbb, og kvinneboligene, som ogs\xc3\xa5 ble omtalt som \xc2\xabh\xc3\xb8ye terem\xc2\xbb, befant seg ofte i t\xc3\xa5rn eller h\xc3\xb8yloftede toppetasjer._NEWLINE_Terem brukes ogs\xc3\xa5 som begrep, n\xc3\xa5r historikere omtaler og dr\xc3\xb8fter segregering av russiske adelskvinner som institusjon. Dette fenomenet n\xc3\xa5dde sitt h\xc3\xb8ydepunkt mot slutten av 1600-tallet._NEWLINE_Restriksjonene for kongelige og adelige kvinner gjaldt ikke bare at de var isolert i egne leiligheter. De hadde heller ikke anledning til \xc3\xa5 omg\xc3\xa5s menn utenom sin n\xc3\xa6re familie, og hvis de forlot teremet var de kledd i h\xc3\xb8yhalsede, langermede, vide kl\xc3\xa6r, og var ofte tilsl\xc3\xb8rt. N\xc3\xa5r de var p\xc3\xa5 reise, var de skjult for omverdenen i lukkede vogner._NEWLINE_Kvinner hadde liten formell betydning i samfunnet, men adelskvinnenes makt var likevel betydelig gjennom at de fra sine terem valgte ektefeller for sine barn, og dermed s\xc3\xb8rget for allianser mellom mektige familier.\n_START_SECTION_\nEtymologi og bruk\n_START_PARAGRAPH_\nForskerne er enige om at ordet terem kommer fra det bysantinsk-greske teremnon (gresk:\xcf\x84\xce\xad\xcf\x81\xce\xb5\xce\xbc\xce\xbd\xce\xbf\xce\xbd), som betyr \xc2\xabkammer\xc2\xbb eller \xc2\xabbopel\xc2\xbb. I ordb\xc3\xb8ker er terem oversatt med \xc2\xabt\xc3\xa5rn\xc2\xbb eller \xc2\xabt\xc3\xa5rnv\xc3\xa6relse\xc2\xbb. Kvinneleiligheten, som ofte l\xc3\xa5 i \xc3\xb8verste etasje, ble ogs\xc3\xa5 omtalt som \xc2\xabdet h\xc3\xb8ye terem\xc2\xbb._NEWLINE_Ordet terem er ikke spr\xc3\xa5klig beslektet med det arabiske harem, slik utlendinger som bes\xc3\xb8kte storfyrsted\xc3\xb8mmet feilaktig antok. 1800-tallets russiske historikere mente ogs\xc3\xa5 at det var en sammenheng mellom harem og terem, ettersom de trodde bruken av terem kom fra den islamske skikken med egne avdelinger for kvinner innenfor en bolig._NEWLINE_Gamle russiske kilder brukte ofte ordet pokoi, men historikerne i det 19. \xc3\xa5rhundre foretrakk terem, som i sagn og eventyr var ordet for v\xc3\xa6relset der den ensomme heltinnen v\xc3\xa5ket og ventet p\xc3\xa5 sin krigermann. Terem ble etterhvert synonymt med praksisen med isolering av overklassens kvinner._NEWLINE_Terempalasset i Moskva, som ble oppf\xc3\xb8rt p\xc3\xa5 1600-tallet, inneholdt egne avdelinger for kvinnene, men har aldri utelukkende v\xc3\xa6rt bebodd av kvinner._NEWLINE_Terem brukes av og til om herskapshus og villaer bygget langt senere enn 1700-tallet.\n_START_SECTION_\nI kunst og folkekultur\n_START_PARAGRAPH_\nTerem-motivet har v\xc3\xa6rt brukt av b\xc3\xa5de billedkunstnere og forfattere._NEWLINE_Katarina den store skrev flere teaterstykker og librettoer til forestillinger som ble fremf\xc3\xb8rt i hennes nybygde teater. Hun var selv en mektig kvinne som br\xc3\xb8t gamle regler, f\xc3\xb8rte kriger og ble omtalt som en libertiner, men p\xc3\xa5 scenen lar hun likevel heltinnene representere en tradisjonell moral; de tilbringer livet i teremet uten \xc3\xa5 vise noen utferdstrang. Kritikere og historikere har undret seg over dette. En tolkning er at Katarina var sliten etter krevende ti\xc3\xa5r som hersker, og at hun tenkte med nostalgi p\xc3\xa5 hvordan livet i et tilbaketrukket terem ville ha v\xc3\xa6rt. Teremet kunne ogs\xc3\xa5 v\xc3\xa6re symbol p\xc3\xa5 det som var hemmelig, skjult og tilsl\xc3\xb8rt, og \xc3\xa5pne for flere tolkninger._NEWLINE_I operaen  Boris Godunov av Modest Musorgskij, bygget p\xc3\xa5 Aleksandr Pusjkins drama, foreg\xc3\xa5r f\xc3\xb8rste akt i tsarinaens terem._NEWLINE_I sagn og eventyr sitter heltinnen ofte i sitt terem og venter. \xc3\x89n historie forteller om tsarens ensomme datter som \xc2\xabsitter bak tre ganger ni l\xc3\xa5ser, hun sitter bak tre ganger ni n\xc3\xb8kler, hvor vinden aldri bl\xc3\xa5ser, solen aldri skinner, og unge helter aldri ser henne\xc2\xbb. _NEWLINE_I popul\xc3\xa6re sanger finnes ogs\xc3\xa5 allusjoner til isolasjonen av kvinner. En bryllupssang omhandler den symbolske handlingen n\xc3\xa5r den kyske ungpiken unnslipper teremets isolasjon: \xc2\xabFra teremet, fra teremet, fra det h\xc3\xb8ye vakre terem, det vakre, h\xc3\xb8ye, lysende; fra sin mors omsorg har den vakre jomfruen kommet ut, har hun hastet ut, den s\xc3\xb8te, vakre jomfru Avdotjusjka\xc2\xbb.\n_START_SECTION_\nOpprinnelse og historiografi\n_START_PARAGRAPH_\nForskerne er ikke enige om n\xc3\xa5r og hvordan ordningen med terem oppstod. P\xc3\xa5 grunn av mangelen p\xc3\xa5 kilder fra storfyrsted\xc3\xb8mmet Moskva, er det spesielt vanskelig \xc3\xa5 bestemme den kulturelle opprinnelsen og n\xc3\xa5r den ble en vanlig del av overklassens levesett.\n_START_SECTION_\nKronologisk opprinnelse\n_START_PARAGRAPH_\nHistorikere p\xc3\xa5 1800- og tidlig 1900-tall hadde en teori om at terem var overtatt fra Mongolrikets kvinneundertrykkende system, etter at de russiske fyrsted\xc3\xb8mmene var vasaller under Den gylne horde fra det 13. \xc3\xa5rhundre. _NEWLINE_Den tidligste kjente skriftlige kilden med referanser til terem er Siegmund von Herbersteins beretning fra 1557, men det er usikkert hvor lenge ordningen hadde v\xc3\xa6rt praktisert da han beskrev den. Ut fra Herbersteins beretning har historikere postulert at det ble en radikal forandring i kvinners status under Ivan III (1440\xe2\x80\x931505), selv om det er usannsynlig at en s\xc3\xa5 dramatisk samfunnsendring ble gjennomf\xc3\xb8rt s\xc3\xa5 raskt._NEWLINE_Nyere historikere, som Kollmann, mener slutten av 1400-tallet er mer sannsynlig som begynnelsen for isolering av kvinner i storfyrsted\xc3\xb8mmet. Denne teorien bekreftes av at storfyrstinnene Sofia av Litauen og Sofia Palaiologina tok imot utenlandske sendebud i henholdsvis 1476 og 1490. Et aristokrati med streng adskillelse av kj\xc3\xb8nnene, slik det senere ble praktisert i storfyrsted\xc3\xb8mmet, ville ikke ha latt kvinner delta i politikken p\xc3\xa5 denne m\xc3\xa5ten.  If\xc3\xb8lge Pushkareva hadde kvinner i perioden f\xc3\xb8r storfyrsted\xc3\xb8mmet ble etablert, i det 13. \xc3\xa5rhundre, aktivt engasjert seg i statlige gj\xc3\xb8rem\xc3\xa5l, mottatt ambassad\xc3\xb8rer, v\xc3\xa6rt diplomatiske sendebud, formidlet kunnskap og arbeidet som leger. _NEWLINE_Ut fra hvordan kvinner er omtalt i skriftlige kilder fra det 14. til det 17. \xc3\xa5rhundre, mener Kollmann at terem utviklet seg over lang tid, mens Pushkareva hevder det kan ha v\xc3\xa6rt en relativt kortvarig praksis, som knapt eksisterte f\xc3\xb8r Den store urotiden (1598\xe2\x80\x931613).\n_START_SECTION_\nKulturell opprinnelse\n_START_PARAGRAPH_\nIsolering av kvinner i egne boliger var ikke uvanlig i middelalderen; adelskvinner i Frankrike levde ogs\xc3\xa5 slik. I det 20. \xc3\xa5rhundre levde kvinner i enkelte land, for eksempel i Midt\xc3\xb8sten, fortsatt i separate leiligheter innenfor en st\xc3\xb8rre boligenhet._NEWLINE_Det har v\xc3\xa6rt trukket paralleller mellom terem og den s\xc3\xb8rasiatiske praksisen med isolering av kvinner, purdah, men det finnes ingen bevis for at terem er utviklet fra asiatiske kulturer. _NEWLINE_Det er uenighet om institusjonen var en skikk hentet fra andre kulturer eller om den var unik for storfyrsted\xc3\xb8mmet Moskva. Tidligere historikeres teori om at praksisen med isolering av kvinner var l\xc3\xa5nt fra de mongolske erorbrerne p\xc3\xa5 1200-tallet, er n\xc3\xa5 foreldet. Antagelsen er umulig, if\xc3\xb8lge Charles Halperin, ettersom mongolene aldri praktiserte en slik ordning, Realiteten var at kvinnene i Borjigin-dynastiet, og khanens koner og enker, hadde relativt stor politisk makt og sosial frihet._NEWLINE_En alternativ teori er at praksisen kom fra Det bysantinske riket. Selv om bysantinske kvinner ikke levde adskilt fra menn etter det 11. \xc3\xa5rhundre, var det fortsatt sett p\xc3\xa5 som et ideal. Dette idealet kan ha virket tiltalende for russiske geistlige, ettersom disse allerede var sterkt p\xc3\xa5virket av den ortodokse l\xc3\xa6re om kj\xc3\xb8nn og kvinneroller. Ortodoks tro p\xc3\xa5 at kvinner var urene i visse perioder, etter barnef\xc3\xb8dsler og under menstruasjon, kan ha v\xc3\xa6rt brukt for \xc3\xa5 rettferdiggj\xc3\xb8re isolering av kvinner. _NEWLINE_Selv om den eksakte opprinnelsen til praksisen med terem er usikker, mener de fleste historikere at terem var en ordning som oppstod i storfyrsted\xc3\xb8mmet Moskva, mest sannsynlig utviklet som et svar p\xc3\xa5 politiske endringer som inntraff i det 16. \xc3\xa5rhundre._NEWLINE_Andre samfunn og kulturer kan ha s\xc3\xb8rget for modeller, men det var overklassens eget behov i tsarens Russland som drev frem ordningen. Historikeren Hamilton Gibb hevder at enhver kultur bare l\xc3\xa5ner det de har behov for, og det som er forenlig med deres egen kultur.\n_START_SECTION_\n1500- og 1600-tallet\n_START_PARAGRAPH_\nDe f\xc3\xb8rste samtidige beretningene fra utenlandske reisende som opplevde og beskrev terem som institusjon, ble skrevet p\xc3\xa5 1500-tallet. I tillegg til Herbersteins bok finnes Adam Olearius' reiseskildringer. _NEWLINE_Selv om manglende kilder gj\xc3\xb8r sammenligningen med tidligere \xc3\xa5rhundrer vanskelig, er historikere generelt enige om at praksisen med terem n\xc3\xa5dde sitt h\xc3\xb8ydepunkt p\xc3\xa5 1600-tallet, under Romanov-dynastiet._NEWLINE_For tsarens familie var praksisen med terem relativt kortvarig. Mot slutten av det 17. \xc3\xa5rhundre ble det lettet p\xc3\xa5 restriksjonene som var p\xc3\xa5tvunget de kvinnelige familiemedlemmene. Strenge regler for andre aristokratiske kvinner ble ogs\xc3\xa5 noe mer avslappet etter at tsar Aleksej den f\xc3\xb8rste giftet seg med sin andre kone, Natalja Narysjkina, i 1671. Natalja var blant annet rask til \xc3\xa5 fjerne skikken med \xc3\xa5 kj\xc3\xb8re i lukket vogn, noe som f\xc3\xb8rte til skandale._NEWLINE_Da Aleksej d\xc3\xb8de, etterlot han seg seks d\xc3\xb8tre fra f\xc3\xb8rste ekteskap. De fleste av disse begynte \xc3\xa5 vise seg offentlig og kle seg mer i tr\xc3\xa5d med europeisk mote. Rundt 1680 begynte ogs\xc3\xa5 andre adelskvinner \xc3\xa5 vise seg offentlig uten \xc3\xa5 v\xc3\xa6re tilsl\xc3\xb8rt, og kvinner spilte etterhvert en st\xc3\xb8rre rolle i offentlige og sosiale sammenhenger. _NEWLINE_Aleksejs datter, Sofia Aleksejevna, som var regent fra 1682 til 1689, hadde begrenset makt, men kunne delta i statlige aktiviteter og mottok ambassad\xc3\xb8rer. Hun tilbrakte fortsatt mye av tiden i sitt terem, der hun blant annet ble underholdt av adelskvinner som spilte teater for henne. Sofia ble forvist til kloster i sine siste \xc3\xa5r, etter politiske konflikter.\n_START_SECTION_\nPeter den store og forbud mot terem\n_START_PARAGRAPH_\nPraksisen med terem var vanskelig \xc3\xa5 fjerne helt i flere omr\xc3\xa5der av landet, ettersom det var hustruers og d\xc3\xb8tres \xc3\xa6re og rykte som stod p\xc3\xa5 spill. S\xc3\xa5 sent som i 1713 observerte utenlandske bes\xc3\xb8kende at de aristokratiske russiske kvinnene levde \xc2\xabekstremt tilbaketrukket\xc2\xbb. _NEWLINE_I 1718 ble isolering av aristokratiske kvinner i terem offisielt forbudt. Peter den store ga ordre om at kvinnene skulle delta i det sosiale liv ved det nye, vestlig-inspirerte hoffet i St. Petersburg. I denne perioden pr\xc3\xb8vde Peter \xc3\xa5 forandre adelen fra en klasse med nedarvede titler, til \xc3\xa9n der den enkeltes status var basert p\xc3\xa5 innsatsen de hadde gjort i statsapparatet. Peters forbud mot terem var bare en del av planen for \xc3\xa5 bryte ned \xc2\xabklanspolitikken\xc2\xbb i riket, og skape en tjenesteadel modellert p\xc3\xa5 den som fantes i Vesten._NEWLINE_Den p\xc3\xa5tvungne innlemmingen av kvinner i hoffets sosiale aktiviteter, ble m\xc3\xb8tt med motstand fra flere hold. Ikke alle kvinner var glade for \xc3\xa5 delta i hoffsamlingene Peter organiserte. Dokumenter viser at det i mange \xc3\xa5r bare var i St. Petersburg kvinner deltok i hofflivet. _NEWLINE_Mange kvinner var ogs\xc3\xa5 uvillige til \xc3\xa5 begynne med en ny klesstil, som var radikalt forskjellig fra de tradisjonelle vide draktene med lange ermer og h\xc3\xb8ye halser, men p\xc3\xa5 Peters befaling begynte kvinnene i tsarfamilien \xc3\xa5 kle seg etter vestlig mote, med utringninger, korsetter og ettersittende liv. _NEWLINE_Avskaffelsen av terem forbedret i h\xc3\xb8y grad adelskvinnenes status, b\xc3\xa5de sosialt og n\xc3\xa5r det gjaldt rettigheter. Forbudet kom like etter et dekret fra tsaren som gjorde det mulig for kvinner \xc3\xa5 arve sin ektemanns landomr\xc3\xa5der. Kvinner fikk lovbestemt rett til \xc3\xa5 uttale seg om valg av ektemake, og stadig flere overklassekvinner fikk en utdanning. Oppl\xc3\xa6ringen foregikk f\xc3\xb8rst i privat regi, avhengig av familiens holdning og muligheter, men under Katarina den store overtok staten ansvaret for utdanning av kvinner.\n_START_SECTION_\nUtenlandske kilders troverdighet\n_START_PARAGRAPH_\nDet finnes skriftlige kilder som er skrevet mens terem-praksisen fortsatt eksisterte. Mange av disse dokumentene er skrevet av utenlandske reisende, noe som gj\xc3\xb8r at flere forskere er skeptiske til deres verdi. De hevder at beretningene kan ha v\xc3\xa6rt skrevet for \xc3\xa5 oppfylle europeiske stereotypier av \xc2\xabet underutviklet russisk samfunn\xc2\xbb. Disse beskyldningene har kommet b\xc3\xa5de mot Olearius', Herbersteins og Kotosjikhins reisebeskrivelser."